Oriol Junqueras i Viese 15. detsembril 2021 esitatud apellatsioonkaebus Üldkohtu (kuues koda) 5. oktoobri 2021. aasta määruse peale kohtuasjas T-613/20: Junqueras i Vies versus parlament

(Kohtuasi C-780/21 P)

(2022/C 73/25)

Kohtumenetluse keel: hispaania

Pooled

Apellant: Oriol Junqueras i Vies (esindaja: advokaat M. Marsal i Ferret)

Teine menetlusosaline: Euroopa Parlament

Apellandi nõuded

Apellant palub Euroopa Liidu Kohtul:

— tühistada Euroopa Liidu Üldkohtu (kuues koda) 5. oktoobri 2021. aasta määrus kohtuasjas T-613/20;

— tuvastada, et apellandi hagi on täies ulatuses vastuvõetav;

— suunata asi tagasi Üldkohtule, et Euroopa Liidu Üldkohtu kuues koda jätkaks pärast hagi vastuvõetavaks tunnistamist selle läbivaatamist;

— mõista vastuvõetamatuse vastuväite menetluse ning käesoleva apellatsioonimenetlusega seonduvad kohtukulud välja Euroopa Parlamendilt.

Väited ja peamised argumendid

Apellant esitas oma kaebuse põhistamiseks viis väidet koos nende õiguslike põhjendustega.

Esimese väite kohaselt on määruses rikutud õigusest tõhusale õiguskaitsevahendile (Euroopa Liidu põhiõiguste harta artikkel 47, Euroopa inimõiguste ja põhivabaduste kaitse konventsiooni artiklid 6 ja 13) tulenevaid nõudeid, sest otsusega, et hagi on vastuvõetamatu, (ja otsustega, millega jäeti kohtuasjad liitmata ning menetlus peatamata) jäetakse soovitavast toimest ilma otsus, mille Euroopa Kohus teeb kohtuasjas C-115/21 [P], ja otsus, mille Üldkohus võib ise teha kohtuasjas T-24/20 (1), kui asi suunatakse talle tagasi. Seda seetõttu, et Üldkohus tõlgendas õiguslikult vääralt ka tagajärgi, mis võivad olla kohtuasjades T-24/20 ja C-115/21 [P] tehtavatel lahenditel. Üldkohus leidis, et Oriol Junqueras i Viesele parlamendiliikme koha tagasiandmiseks on vaja Hispaania Kuningriigi ametiasutuste uut otsust, samas kui selliste kohtuotsuste tagajärjel, millega apellandi nõuded rahuldatakse, jääks Oriol Junqueras i Vies parlamendiliikme kohale edasi.

Teise väite kohaselt on vaidlustatud kohtumääruses õiguslikult vääralt tõlgendatud nõudeid, mis on kohtupraktikas ette nähtud selleks, et saaks asuda seisukohale, et vaidlustatud akt puudutab isikut otseselt, mistõttu seal on õiguslikult vääralt järeldatud, et apellandil puudub õigus esitada hagi ELTL artikli 263 neljanda lõigu alusel. Kohtumäärus jätab soovitavast toimest ilma otsused, mis võidakse teha kohtuasjas C-115/21 [P] ja kohtuasjas T-24/20, ning samuti ei ole seal tuvastatud asjaolu, et kui akti ei oleks vastu võetud, siis oleks Oriol Junqueras i Viese parlamendiliikme koht endiselt vaba ja talle selle tagasiandmine ning tema õiguste taastamine ei oleks takistatud.

Kolmas väide, mille kohaselt kohtumääruses on rikutud õigust võrdsusele (harta artikkel 20) ja õigust tõhusale õiguskaitsevahendile (harta artikkel 47). Üldkohus asus vääralt seisukohale, et nende õiguste rikkumist käsitleti ainult kohtuasja sisulisi küsimusi käsitleva vaidluse raames, samas kui olukorras, kus Oriol Junqueras i Vieset oleks koheldud samamoodi nagu seda Euroopa Parlamendi liiget, kes on vaidlustatud akti adressaat, (Euroopa Kohtu 19. detsembri 2019. aasta otsuse kohtuasjas C-502/19 (2) tagajärgede vahetu kohaldamine ja Euroopa Parlamendi otsus, mis on vastuolus Hispaania Kuningriigi poolt edastatud otsusega) ei oleks vaidlustatud akti vastu võetud, sest Oriol Junqueras i Vies oleks oma parlamendiliikme koha säilitanud. Õiguse võrdsusele ja õiguse tõhusale õiguskaitsevahendile rikkumine näitab, et Oriol Junqueras i Vies on otseselt puudutatud isik; see annab talle õiguse esitada hagi ELTL artikli 263 neljanda lõigu alusel.

Neljas väide, mille kohaselt on kohtumääruses õiguslikult vääralt tõlgendatud harta mõju. Kohtumääruses eitati tõika, et hartast tulenevate õiguste otsene puutumus vaidlustatud aktist annab õiguse esitada hagi ELTL artikli 263 neljanda lõigu alusel, ning seal jäeti tunnustamata asjaolu, et käesoleval juhul ei ole eiratud liidu õiguse kohtuliku kontrolli pädevust, sest Oriol Junqueras i Vieselt ei saa nõuda vaide esitamist akti peale, millega loetakse vabaks parlamendiliikme koht, mida ta soovib tagasi saada; seetõttu on kohtumääruses rikutud õigusnorme.

Viies väide, mille kohaselt kohtumääruses on õiguslikult vääralt kohaldatud tõhususe ja Euroopa Liidu õiguse esimuse põhimõtteid. Kohtumääruses on rikutud õigusnorme, sest seal ei tuvastatud, et vaidlustatud akt on otsus, millega viiakse ellu tahet jätta soovitava mõjuta Euroopa Kohtu 19. detsembri 2019. aasta otsus kohtuasjas C-502/19; seeläbi rikuti ka harta artiklis 47 ette nähtud õigust tõhusale õiguskaitsevahendile osas, milles see puudutab õigust kohtulahendite õigesti täitmisele, ja seetõttu on Oriol Junqueras i Viesel õigus esitada hagi ELTL artikli 263 neljanda lõigu alusel.

(1) 15. detsembri 2020. aasta kohtumäärus Junqueras i Vies vs. parlament (T-24/20, EU:T:2020:601).

(2) 19. detsembri 2019. aasta kohtuotsus Junqueras Vies (C-502/19, EU:C:2019:1115).